ઓસ્કરને મળવા માટે એ પહેલી વખત ડેફમાં આવી, ત્યારે પોતાની ઓળખ છુપાવી રાખવા માટે તેણે ફૂલોની ભાતવાળો ઝાંખો પડી ગયેલો ડ્રેસ તેણે પહેર્યો હતો, અને પગમાં મોજાં પણ નહોતા પહેર્યાં. પોલિશ ચોકીદારે હંમેશની ટેવ મુજબ ઉપરના માળે આવેલી શિન્ડલરની ઑફિસમાં ફોન કરીને પૂછી જોયું. કાચની આરપારથી જોતાં રેજિનાને લાગ્યું કે ચોકિયાતને તેનો દેખાવ ગમ્યો ન હતો. ફોન પર એ કદાચ ઓસ્કરને એમ જ કહેતો હશે, “કોઈ નથી, કોઈક બીજી ફેક્ટરીમાંથી આવેલી કોઈ મેલીઘેલી છોકરી છે!” આર્યન કાગળો સાથે ફરતા લોકોને સૌથી મોટો ડર એ જ રહેતો હતો, કે કોઈ દુશ્મન પોલિશ વ્યક્તિ તેના યહૂદી હોવાને ઓળખી ન લે! એ ચોકીદાર તો તેને દુશ્મન જેવો જ લાગતો હતો!